"บัณฑูร ล่ำซำ" ช่วยบุคลากรทางการแพทย์และธุรกิจเอสเอ็มอี
กสิกรไทยเปิดเพิ่ม 2 โครงการพิเศษช่วย “บุคลากรทางการแพทย์และธุรกิจเอสเอ็มอีขนาดเล็ก”
6 พ.ค. 2563

นายบัณฑูร ล่ำซำ ประธานกิตติคุณ (Chairman Emeritus) ธนาคารกสิกรไทย สานต่อโครงการช่วยเหลือสังคม เปิดโครงการ “เบี้ยรบพิเศษสำหรับนักรบเสื้อกาวน์” โดยมูลนิธิกสิกรไทยมอบเงินเป็นขวัญและกำลังใจให้กับบุคลากรทางการแพทย์และเจ้าหน้าที่ นำร่องในโรงพยาบาลรัฐ 5 จังหวัดชายแดนภาคใต้ที่มีอัตราการแพร่ระบาดของโควิด-19 จำนวน 45 แห่ง มีบุคลากร 5,083 คน โดยแต่ละคนจะได้รับเงินรายเดือน ๆ ละ 4,000 บาท เป็นเวลา 3 เดือน ซึ่งตลอดทั้งโครงการคาดว่าจะช่วยเหลือบุคลากรได้กว่า 20,000 คน รวมเงินช่วยเหลือ 300 ล้านบาท
นอกจากนี้ ยังเปิดตัวโครงการ “สินเชื่อ 0% เพื่อรักษาคนงานเอสเอ็มอี” เพื่อช่วยลูกค้าธุรกิจเอสเอ็มอีขนาดเล็กที่มีพนักงานไม่เกิน 200 คน โดยเชิญลูกค้าเข้าร่วมโครงการและสนับสนุนเงินทุนเพื่อใช้ในการจ้างพนักงานให้มีรายได้และอยู่รอด ด้วยอัตราดอกเบี้ย 0% ฟรีค่าธรรมเนียมทุกประเภท ไม่ต้องมีหลักประกัน ระยะเวลากู้ 10 ปี และไม่ต้องผ่อนชำระคืนเงินกู้ 1 ปี วงเงินกู้ของแต่ละบริษัทจะขึ้นอยู่กับจำนวนพนักงาน โดยพนักงานจะได้รับเงินคนละ 8,000 บาทต่อเดือน เป็นเวลา 3 เดือน รวมวงเงินปล่อยกู้ 1,000 ล้านบาท มีธุรกิจเอสเอ็มอีที่เชิญร่วมโครงการกว่า 1,000 บริษัท และช่วยพนักงานได้กว่า 41,000 คน